મૂળ રાજસ્થાની અને વડોદરામાં જન્મેલી નિશીતા માતા અલ્પિતા અને પિતા ગુલાબસિંગનું પ્રથમ સંતાન. અલ્પિતાબહેન કહે છે, ‘જ્યારે અમારી નિશીતાનો જન્મ થયો ત્યારે ઘરમાં લક્ષ્મી આવવાથી અમે ઘણા ખુશ હતાં. ભગવાનનો વારંવાર આભાર માનતા. ધ્રુવિલનો જન્મ થયો ત્યારે નિશીતા માત્ર બે વર્ષની હતી. છતાં પણ તેની કાળજી લેતી. બાળપણથી જ બધાની મદદ કરવાની તેની ભાવના આજે પણ યથાવત્ છે.’ જ્યારે ગુલાબસિંગ કહે છે, ‘નિશીતા છે તો મારી દીકરી, પણ દીકરાથી સહેજ પણ ઓછી નથી. સમાજસેવાનું કાર્ય છેલ્લાં બાવીસ વર્ષથી કરું છું અને મારી નિશીતા પણ મારા નકશેકદમ પર ચાલી ગરીબ વિદ્યાર્થિનીઓની જે મદદ કરી રહી છે તેનાથી અમને ગર્વ છે.’